Johannes Henricus Gerardus Jansen

**Johannes Henricus Gerardus Jansen** (født 9. mai 1868 i Leeuwarden i Nederland, død 17. mai 1936 i Utrecht) var en nederlandsk katolsk prelat og erkebiskop av Utrecht.
## Liv og virke
### Bakgrunn
Johannes Henricus Gerardus Jansen var sønn av baker og konditor Andreas Johannes Jansen og hans hustru Maria Anna Mulder. Jansen vokste opp i Friesland sammen med sin eldre søster og følte seg knyttet til denne nederlandske provinsen hele livet. Han gikk først på den prestisjetunge Rolduc internatskole fra 1881 og *Kuilenburg* kirkelige skole i Culemborgfra 1887 før han gikk inn på *Rijsenburg-seminaret* nær Driebergen i 1887.

### Prest
Den 15. august 1893 ble Jansen presteviet og ble del av presteskapet for erkebispedømmet Utrecht. Fra 1894 til 1900 hadde han flere kapellanstillinger og ble i januar 1900 professor i bibelvitenskap ved Rijsenburg-seminaret, selv om han ikke hadde noe spesielt ekstrastudium utover den sedvanlige seminarutdannelse. Ifølge noen samtidige gikk ikke hans vitenskapelige publikasjoner utover det populærvitenskapelige nivå, og hans vitenskapelige kompetanse ble også vurdert svært ulikt blant studentene hans. Fra 1908 var Jansen sogneprest i 't Goy ved Houten, en stilling han fra 1909 kombinerte med den som biskoppelig  undervisningsinspektør. I 1914 ble han sogneprest i Harlingen og i 1918 i Utrecht, hvor han også ble dekan i 1929.

### Erkebiskop av Utrecht
Jansen ble utnevnt til erkebiskop av Utrecht etter at hans forgjenger Henricus van de Wetering brått døde den 11. april 1930. Han ble bispeviet den 5. juni 1930 av den tidligere apostoliske internuntius i Nederland erkebiskop Lorenzo Schioppa; medkonsekratorer var biskopen av Roermond, Laurentius Schrijnen, og biskopen av Breda, Pieter Hopmans. 

I hans periode som erkebiskop var hans arbeid for kvinnebevegelsen og ungdomsarbeidet spesielt merkbart.

Hemmet av en alvorlig sykdom måtte erkebiskop Jansen i 1935 overdra sine plikter som erkebiskop til en koadjutorerkebiskop, Johannes de Jong. 

I 1935 oppsto rykter i og utenfor Utrecht om at mgr. Jansen konverterte til protestantismen og ble holdt mot sin vilje på *Sint Antonius Hospital* i Utrecht. Til slutt så statsadvokat A.N. Fabius bseg nødseget til å besøke erkebiskopen på sykehuset, hvor han også snakket med ham privat. Fabius kom til at mgr. Jansen var på sykehuset helt frivillig og var ved full mental kapasitet.

Den 8. februar 1936 trakk han seg som erkebiskop av Utrecht av helsemessige årsaker og døde 17. mai samme år. Han ble gravlagt i metropolitankatedralen i Utrecht.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Carlo Sacconi (1808-1889) *1851
* Kardinal Edward Henry Howard of Norfolk (1829-1892) *1872
* Kardinal Mariano Rampolla del Tindaro (1843-1913) *1882
* Kardinal Rafael Merry del Val y Zulueta (1865-1930) *1900
* Kardinal Andreas Franz Frühwirth (1845-1933) *1907
* Erkebiskop Lorenzo Schioppa (1871-1935) *1920
* Erkebiskop *Johannes Henricus Gerardus Jansen* (1868-1936) *1930

## Referanser